Ubojstva u Darfuru se nastavljaju (29/7/04) - 2004-07-28
Powell: Sjedinjene Države i druge zemlje potpuno su nezadovoljne sigurnosnom situacijom u Darfuru
Sjedinjene Države cirkuliraju predloženu rezoluciju Vijeća sigurnosti Ujedinjenih naroda o nasilju u pokrajini Darfur na zapadu Sudana. Tom se rezolucijom predviđa uvođenje sankcija protiv Sudana, ukoliko sudanska vlada ne zaustavi ubilačke napade arapskih paravojnih snaga na crnačko stanovništvo u Darfuru. Predlaže se i uvođenje embarga na isporuku oružja paravojnim snagama, koje se nazivaju Janjaweedi. Uz podršku sudanske vlade, arapske paravojne snage ubile su u Darfuru do 30 tisuća ljudi. Više od milijun ljudi je protjerano iz svojih domova u napadima Janjaweeda, koji uključuju masakre, sustavna silovanja i uništavanje stotina sela. Stotine tisuća raseljenih osoba sada je izloženo smrti od gladi ili od bolesti. U međuvremenu, nasilje se nastavlja. Američki državni tajnik Colin Powell i glavni tajnik Ujedinjenih naroda Kofi Annan u lipnju su obišli Darfur. Dužnosnici sudanske vlade tada su obećali da će zaustaviti naselje i da će olakšati humanitarnim djelatnicima dostavu pomoći u izbjegličke logore. Što se tiče dostave pomoći, u tom je ostvaren manji napredak, ocijenio je gospodin Powell, dodajući, međutim, da su "Sjedinjene Države i druge zemlje potpuno nezadovoljne sigurnosnom situacijom. Ne čini se dovoljno da bi se Janjaweedima otela kontrola nad situacijom. Silovanja se još uvijek događaju. Ljudi se ne osjećaju dovoljno sigurno kada moraju napustiti izbjegličke logore u potrazi za hranom. Situacija ostaje vrlo, vrlo ozbiljna". Nakon sastanka s gospodinom Annanom u sjedištu Ujedinjenih naroda 22. lipnja, državni tajnik Colin Powell izjavio je da "odgovornost za sigurnost u Darfuru snosi isključivo sudanska vlada.Sudanska vlada podržava i potpomaže neke elemente Janjaweeda. To mora prestati. To smo jasno dali do znanja sudanskom čelništvu. Znamo da se i dalje bombardira, da se u području Darfura koriste helikopteri-topovnjače...Te bi helikoptere trebalo ukloniti da bi se izbrisao osjećaj straha, opasnosti s neba, koji pogađa sve stanovnike Darfura". Podržavajući arapske paravojne snage, sudanski dužnosnici su otvorili vrata nasilju. Sjedinjene Države i druge zemlje, kazao je državni tajnik Powell, "jasno su dale do znanja sudanskoj vladi da će snositi posljedice ukoliko to nasilje sada ne zaustavi".